GPS begunaka mandat besai
SERIAN: Perintah Negeri di baruh Gabungan Parti Sarawak (GPS) begunaka mandat besai ari rayat di negeri tu kena neruska pelasar pemansang Sarawak nyerumba taun 2030. Kepala Menteri Datuk Patinggi Tan Sri Abang Johari Tun Openg madahka, diatu beduk udah bemunyi enggau mayuh bengkah cherita tang ke beguna nya pelasar perintah patut diambi kira ungkup ke pemanah negeri tu jemah ila. “Perintah Negeri udah ngembuan pelasar strategi pemansang Pengudah Covid-19 2030 (PCDS) nyerumba 2030. “Pekara ke dipinta nya ngembuan mandat ke besai ari rayat neruska pekara pemasang kitai tu, “Tu pekara ke beguna ungkup kitai enggau insyallah…kitai deka terus bekerejasama bejalaika pekara ke dikedekaka rayat Sarawak. Sehari tu kenyap nya udah nyadi nyata kelebih agi di Serian ditu,” ku iya. Iya mansutka pekara tu lebuh bejaku ba Pengerami Bejadika Jalai Projek Pan Borneo Highway Sarawak Pakej 3, Jajaran Serian, kemari. Abang Johari meri terima kasih ngagai Menteri Besai Datuk Seri Ismail Sabri Yaakob lalu nengah penembu Projek Pan Borneo Sarawak Pakej 3 nya nerangka pemesai kerejasama ke rapit di antara Perintah Besai enggau Perintah Negeri. Ku iya, peneka perintah deka ngemansangka Sarawak enggau nya Serian diatu udah diubah nyadi sebuah bandar ke chukup manah sereta moden. “Tu asil kitai segulai, perintah GPS bekereja rapit enggau Perintah Besai enggau kerejasama tu aku meri terima kasih ngagai Menteri Besai. “Indah mayuh pekara ke dipejalaika lalu terus digaga olih iya sekeda nya bungkur internet nengah Program Rangkaian Digital Nasional (JENDELA),” ku iya. Kitai benasit ketegal bisi perintah ke tegap di Malaysia di baruh pegai Menteri Besai,” ku iya baru. Oleh JEAKQLEYN YACHO 
See author's posts
